b'\n_START_ARTICLE_\nMiljutin Zarnik\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani ljudski \xc5\xa1oli je v rojstnem kraju obiskoval gimnazijo (1883-1892). Prvotno je bil namenjen za voja\xc5\xa1ko slu\xc5\xbebo, a je po maturi od\xc5\xa1el na umetni\xc5\xa1ko akademijo v M\xc3\xbcnchen, \xc5\xbeivel v umetni\xc5\xa1kih krogih, posebej v dru\xc5\xbebi Antona A\xc5\xbebeta. Hkrati je v Gradcu \xc5\xa1tudiral pravo (1893\xe2\x80\x931898) in 1898 tam tudi doktoriral. V slu\xc5\xbebi je bil najprej pri finan\xc4\x8dnem ravnateljstvu v Ljubljani, od 1900 na ljubljanskem magistratu (1904 postal magistralni tajnik, pozneje ravnatelj uradov na magistratu). Sredi leta 1931 je obolel in bil 1932 upokojen._NEWLINE_Pisal in v tisku predvsem v Slovenskem narodu je objavljal lahkotne, v slogu neizbrane in na ljudsko motiviko oprte slike kot so npr.: Gori! (1897), Birmanec (1919), Doma\xc4\x8da naloga (1925), Narodni mu\xc4\x8denik Pepe \xc5\xa0krjanec (1927). Nedokon\xc4\x8dan je ostal opis poti v Rusijo Onkraj \xc4\x8drno\xc5\xbeoltih mejnikov. V Slovenskem narodu je objavil tudi ve\xc4\x8dino poro\xc4\x8dil in kritik o kulturnih dogodkih v Ljubljani. Ob\xc5\xa1irno je pisal o I. slovenski umetni\xc5\xa1ki razstavi (Slovenski narod, 1900) in ob\xc4\x8dasno poro\xc4\x8dal o drugih umetni\xc5\xa1kih dogodkih. O slikah Sre\xc4\x8dka Magoli\xc4\x8da je napisal kritiko (Slovenski narod, 1908). Kot podpredsednik Slovenskega umetni\xc5\xa1kega dru\xc5\xa1tva je govoril na otvoritvi II. slovenske umetni\xc5\xa1ke razstave. Toplo je naznanil \xc5\xbdupan\xc4\x8di\xc4\x8devo \xc4\x8ca\xc5\xa1o opojnosti (Slovenski narod 1899), ocenil Vavpoti\xc4\x8deve in Smrekarjeve ilustracije za knjigi Frana Mil\xc4\x8dinskega Tolovaj Mataj in druge slovenske pravljice in Frana Levstika, Martin Krpan z Vrha (1918), pisal o Ivanu Tav\xc4\x8darju (Vesna 1921) in Antonu A\xc5\xa1kercu (Slovenski narod, 1922), ocenil zbirko Ivana Robide Ro\xc5\xbee ob poti (Slovenski narod, 1924). Za Slovenski narod je 1921\xe2\x80\x931926 pisal ob\xc5\xa1irna, deloma drasti\xc4\x8dna poro\xc4\x8dila o ljubljanski drami. Uredil je knjigo Ljubljana po potresu (1910, s Franom Govekarjem) in \xc4\x8dasopis Vesna (1921, \xc5\xa1t. 3 in 4/5)._NEWLINE_Ilustriral je zgodovinsko povest Ivana Jane\xc5\xbei\xc4\x8da Gospa s pristave (1894) in Fin\xc5\xbegarjev idili\xc4\x8dni ep Triglav (1896), ter sodeloval z risbami in \xc4\x8drticami pri humoristi\xc4\x8dnem listu Je\xc5\xbe.'